Pernando Amezketarra

Pernando Amezketarra, jaiotzez Fernando Bengoetxea Altuna (Amezketa, Gipuzkoa, 1764ko urriaren 10a - 1823ko uztailaren 9a) bertsolaria eta plazagizona izan zen. Bere ateraldi umoretsuengatik, bizitasunagatik eta argitasunagatik oso famatua da Gipuzkoan bere garaitik, eta 1990eko hamarkadan argitaratutako marrazki bizidunen bitartez gaur egungo euskaldunen artean ere bai. Oso bertsolari eta gizon berezia izan zen. Haren bitxikeriak eta ateraldi xelebreak Gregorio Mujika jaunak jaso zituen behin eta berriro berrargitaratu den Pernando Amezketarra izeneko liburuan.

 Bizitza 
Aita Martin Jose Bengoetxea Sarasola zuen, Adunakoa, eta ama, Josepa Antonia Altuna Oriozabala, Amezketakoa. Amezketan ezkondu arren, Adunan ezarri ziren bizitzen. Ezkontzatik bi hilabetera sortu zen haien lehen semea, Fernando. Uste izatekoa da ezkontzaz kanpoko harremanen ondorio izan zela, hain zuzen ezkontzaz konpondu behar izan zena. Antonio Zavalaren iritziz, gurasoak Adunan bizitzen ezarri baziren ere, Fernando Amezketan sortua zen, "istripua" izkutatzearren. Amezketan bataiatu zuten, beraz, baina haurtzaroa Adunan igaro zuen, eta bere anai-arreba guztiak Adunan bataiatuak izan ziren. Pernandoren ama hil ondoren (hamazazpi urte zituen Pernandok) aita berriz ezkondu zen, eta jadanik zituen bederatzi haurrez gain beste sei izan zituen.

Ez dago argi noiz joan zen Pernando Amezketara bizitzera. Baliteke gaztaroa han iragan izana, lehen jaunartzea han egin baitzuen, edo Amezketan artzain ibili eta geroago Amezketara ezkondu izana, hala iradokitzen baitute ezkontza-agiriek.

Artzaintza izan zuen ogibide, bere garaiko herrikide gehienen modura. 1790ean ezkondu zen Maria Joxepa Sagastume amezketarrarekin, eta hamar seme-alaba izan zituzten; haietatik bi hil zitzaizkien, eta beste bi Miserikordiatik ekarri zituzten.Ainara IRAETA: «Amezketako bertsolari zorrotza», El País, 2002-06-17. Ixpille eta Azentzin Txikia baserrietan bizi izan ziren, eta azken horretan hil zen Pernando.Zumalakarregi Museoaren webgunearen artikulua, CC-BY-SA lizentziapean argitaratuta Diotenez, aran gehiegi jan ondoren errekasto batetik edandako urak kalte egin eta gaixoturik hil zen. Hauek izan omen ziren hilzoriko hitzak:

Aralarren artzain eta bestelako lanbideetan aritu bazen ere, bere garaian bertsolari dohainak ospea eman zion, Gipuzkoako onena omen zen eta. Hezur-mamizkoa izanik, ezin esan historikoa zenik, ez baita historia-liburuetara pasa. Haren oroitzapena, ordea, ez da galdu, herriak gordea baitu ahozko tradizioan, bere garaiko oso gutxik lortua dutena, agian historiarentzat garrantzitsuagoak izan arren. Bere bertso eta ateraldi xelebreak oraindik orain entzuten dira.

Azpeitiko San Sebastianetara eraman zuten, beste bertsolari batekin indarrak neurtzera. Tolosako inauterietan Pernando, Zabala, Txabalategi eta Altamira Gipuzkoako onenak lehian jardun ziren arratsalde osoan. Billabonan ere ibili zen, Txabalategiren eta Zabalaren arteko apustuan, baina epaile lanean. Bi ordu bertsotan eman ondoren, ezin erabaki zein zen hobea eta epaileek bertso banatan berdinketa deklaratu zuten.

Dena den, taberna izaten zen bertsoak emateko giro aproposena, Pernandok berak aitortzen zuenez:

1990eko hamarkadan ETB-1ean bertsolari horri buruz marrazki bizidunetako telesaila eman zuten.

 Erreferentziak 

 Ikus, gainera 
 Pernando Amezketarra, Txirrita bertsolariak eskaini zizkion bertsoak.
 Fernando Amezketarra (telesaila).

 Kanpo estekak 
 Gregorio Muxika (1925): Pernando Amezketarra, Klasikoen Gordailua.
 Antonio Zavala (1966): Pernando Amezketarra bertsolaria.

Kategoria:Pernando Amezketarra